Papersnake/gushiwen huggingface dataset:
徐文长传
袁宏道（明代）

余一夕坐陶太史楼，随意抽架上书，得《阙编》诗一帙，恶楮上书，烟煤败黑，微有字形。稍就灯间读之，读未数首，不觉惊跃，急呼周望：“《阙编》何人作者，今邪古邪？”周望曰：“此余乡徐文长先生书也。”两人跃起，灯影下读复叫，叫复读，僮仆睡者皆惊起。盖不佞生三十年，而始知海内有文长先生，噫，是何相识之晚也！因以所闻于越人士者，略为次第，为《徐文长传》。

徐渭，字文长，为山阴诸生，声名藉甚。薛公蕙校越时，奇其才，有国士之目。然数奇，屡试辄蹶。中丞胡公宗宪闻之，客诸幕。文长每见，则葛衣乌巾，纵谈天下事，胡公大喜。是时公督数边兵，威镇东南，介胄之士，膝语蛇行，不敢举头，而文长以部下一诸生傲之，议者方之刘真长、杜少陵云。会得白鹿，属文长作表，表上，永陵喜。公以是益奇之，一切疏计，皆出其手。文长自负才略，好奇计，谈兵多中，视一世士无可当意者。然竟不偶。

文长既已不得志于有司，遂乃放浪曲糵，恣情山水，走齐、鲁、燕、赵之地，穷览朔漠。其所见山奔海立、沙起云行、雨鸣树偃、幽谷大都、人物鱼鸟，一切可惊可愕之状，一一皆达之于诗。其胸中又有勃然不可磨灭之气，英雄失路、托足无门之悲，故其为诗，如嗔如笑，如水鸣峡，如种出土，如寡妇之夜哭，羁人之寒起。虽其体格时有卑者，然匠心独出，有王者气，非彼巾帼而事人者所敢望也。文有卓识，气沉而法严，不以摸拟损才，不以议论伤格，韩、曾之流亚也。文长既雅不与时调合，当时所谓骚坛主盟者，文长皆叱而奴之，故其名不出于越，悲夫！喜作书，笔意奔放如其诗，苍劲中姿媚跃出，欧阳公所谓“妖韶女老，自有余态”者也。间以其余，旁溢为花鸟，皆超逸有致。

卒以疑杀其继室，下狱论死。张太史元汴力解，乃得出。晚年愤益深，佯狂益甚，显者至门，或拒不纳。时携钱至酒肆，呼下隶与饮。或自持斧击破其头，血流被面，头骨皆折，揉之有声。或以利锥锥其两耳，深入寸余，竟不得死。周望言：“晚岁诗文益奇，无刻本，集藏于家。”余同年有官越者，托以抄录，今未至。余所见者，《徐文长集》《阙编》二种而已。然文长竟以不得志于时，抱愤而卒。

石公曰：“先生数奇不已，遂为狂疾；狂疾不已，遂为囹圄。古今文人牢骚困苦，未有若先生者也。虽然，胡公间世豪杰，永陵英主，幕中礼数异等，是胡公知有先生矣；表上，人主悦，是人主知有先生矣，独身未贵耳。先生诗文崛起，一扫近代芜秽之习，百世而下，自有定论，胡为不遇哉？”

梅客生尝寄予书曰：“文长吾老友，病奇于人，人奇于诗。”余谓文长无之而不奇者也。无之而不奇，斯无之而不奇也。悲夫！
题醉翁图
释文珦（宋代）

所画者谁子，将非高阳儿。
满腹常贮酒，何异於鸱夷。
陶陶以自乐，礼法不可縻。
酿酒用老瓦，漉酒脱接{上四下离}。
宁复问升斗，岂尝辨醇醨。
终日但兀兀，一卮掌中持。
颇谓有妙理，非人所能知。
饱罢忘面虑，袒跣行斜晖。
大笑沈湘人，独醒亦奚为。
送周新之先生之岳州
陆建（清代）

去年绛帐侍论文，此日离筵酒又醺。半舫茶烟吟楚客，一祠花竹拜湘君。

布帆细雨春江别，玉笛残梅汉水闻。月下有人愁鼓瑟，龙门遥隔洞庭云。
玩丹砂 起慈悲
马钰（金朝）

马钰常凭佛作为。无为心内起慈悲。寻声救苦做行持。一切女男如父母，见他生死十分危。须当立个上天梯。
次郑丈韵又一小诗代简
王洋（宋代）

溪山堂上有约束，要待春日同暄妍。
小梅恃爱犯颜色，独洗粉面当老拳。
瀛洲会次丰原学先生韵
罗钦顺（明代）

开遍春花麦正秋，钟山晴翠满芳洲。地灵合有群仙会，景胜那芳七字收。

净洗玉盘行海错，徐开霜匣看吴钩。年来自笑芳灵气，敢躐丹梯出一头。
风入松 其二 茉莉花
史达祖（宋代）

素馨柎萼太寒生。多剪春冰。夜深绿雾侵凉月，照晶晶、花叶分明。

人卧碧纱幮净，香吹雪练衣轻。

频伽衔得堕南薰。不受纤尘。若随荔子华清去，定空埋、身外芳名。

借重玉炉沈炷，起予石鼎汤声。
赵宾旸唐师善见和涌金城望次韵五首
方回（元代）

犹存径菊已无荷，城上霜风疋马过。
厮养前行疑叵可，徼巡侧睨暗谁何。
感时诗客推敲苦，逃俗编氓剃落多。
只为湖山豢佳丽，水犀十万竞投戈。
嘉禾百咏·龙舌头
张尧同（宋代）

一吸长川静，烟云忽有无。
谁看颔底月，误欲探骊珠。
岁暮独坐书怀四首
华宗韡（明代）

岁尽愁难尽，情深虑转深。生涯贫且贱，忧道古犹今。

岂为求名论，空惭济物心。斯文如未坠，千载有知音。
大观宗祀明堂五首
佚名（隋代）

于昭皇考，大明社神。
定章文思，宜民宜人。
严父之道，陟配于天。
躬行孝容，有孚于先。
梅花
林逋（宋代）

吟怀长恨负芳时，为见梅花辄入诗。
雪后园林才半树，水边篱入忽横枝。
人怜红艳多应俗，天与清香似有私。
堪笑胡雏亦风味，解将声调角中吹。
喜刘元煇至二首
方回（元代）

荒园槁叶飘，荠菜已堪挑。
颇讶煎茶缓，元知汲水遥。
日暄花迸蕾，霜过土生硝。
小待谋新酝，诗朋一一招。
吴越王庙歌
吴泰来（清代）

异人初起天目峰，金戈百战挥群龙。罗平妖鸟一朝尽，峨峨王业钱塘宫。

纥干山头冻雀死，砀山小民作天子。丹书铁券渡江来，尚父空名真足耻。

惜哉不用罗江东，交臂事贼非英雄。子孙相承六十载，落人掌握何匆匆。

当年万弩射涛处，铁幢高耸樟亭路。英姿飒爽已千年，至今吴越蒙安堵。

吴越江山总寂寥，钱塘宫阙草萧萧。荒碑犹立表忠观，古祠空对浙江潮。

潮生潮落悲今古，运去时来何足数。一声白雁下江南，临安又作降王土。
苏幕遮　风雨春暮
韩邦奇（明代）

昨朝风，今夜雨。雨横风狂，偏在梁园里。断送春光春几许。

寂寂红芳，漫委青苔坠。

蝶蜂忙，莺燕语。共怨东君，不替花为主。无计留春春欲去。

多少春愁，且对残红醉。
于婺州被囚诗
虞绰（隋代）

穷达虽有命，逋逃诚负累。背恩已偷生，临危未能死。

得罪既不测，中心怅无已。厚颜羞朋友，囚心愧妻子。

圣日始东扶，徂年迫西汜。方违盛明代，永向幽泉里。

况当此春节，物候惊田里。桃蹊日影乱，柳径秋风起。

动植皆顺性，嗟余独沦耻。投笔不重陈，此情寄知己。
题豫章宋德父游湘诗卷
乐雷发（宋代）

醉呼仙叟共浮湘，稛载风烟满锦囊，
名似浦云山雨起，诗连沅芷沣兰香。
好吟秋月招元结，莫赋朝云恼楚襄。
吴巨老仙今寂寞，行人还解识珩璜。
涂中遇雨
王十朋（宋代）

江流渺渺风吹浪，驿路迢迢雨作泥。好把金章换蓑笠，故山深处把锄犁。
念奴娇 寿仓使
刘子实（宋代）

一门相种，剩河英岳粹，共扶昌箓。夹辅正宜资鲁卫，左右秉持箓轴。

缓驾轻车，任回虎节，何事劳山国。东民欲靖，作新少借康叔。

况是鸑鷟佳辰，雪霜深处，秀孕椿松绿。天意特教荣晚节，挺挺世臣乔木。

绣斧功成，衮衣促觐，莫恨公归速。一陶和气，要令天下蒙福。
题四皓庙
许浑（唐代）

桂香松暖庙门开，独泻椒浆奠一杯。秦法欲兴鸿已去，

汉储将一凤还来。紫芝翳翳多青草，白石苍苍半绿苔。

山下驿尘南窜路，不知冠盖几人回。
偶成
释智圆（宋代）

世态如轮转，劳生岂定期。
否终还受仄，乐极又生悲。
商代尊伊尹，秦庭戮李斯。
未能知纪化，安得证无为。
坎石渡
韩淲（宋代）

春风送春雨，细细湿舆篮。过水航寒渌，横山触晓岚。

草芽时簇簇，梅片未毵毵。问友于何处，田砻坎石南。
暗香 乙丑春，家大人缄示梅花词，用石帚韵敬和
张芥（清代）

绣窗晓色。正梦回瘐岭，一声羌笛。小展绿纱，对此盈盈忍轻摘。

万点琼瑶缀树，彩鸾下、偷描仙笔。月乍过，筛影横斜，香气拂吟席。

梅国，久寂寂。怅万里路遥，梦痕空积。题笺欲泣，清冷官斋镇相忆。

疑是花神索笑，几朵晕、屏山轻碧。恨驿使、无便也，几时寄得。
秋集杜子奇园亭顾圣少同赋
谢榛（明代）

辞官高卧故园秋，亭榭常招枚马俦。老去襟期聊共赋，醉来风物转相留。

霜花簇簇明三径，烟树苍苍暗一丘。莫向梁园重怀古，歌钟凄断使人愁。
咏史下·诸葛孔明八首
陈普（宋代）

轲死无传直至今，孔明曾一正人心。
拔刀斫石今犹愤，何况当年感激深。
喜雨
虞俦（宋代）

梅雨知时节，农家喜若何。
积薪蚕下箔，锄水稻分窠。
绿有笋成竹，黄无麦作蛾。
一春尝苦旱，三日未云多。
与蔡吏部林直院别江楼
方岳（宋代）

又抛蓑笠出山来，那得江鸥不见猜。
一醉真成吞溟涬，三人曾共住蓬莱，
翰林词伯玉为骨，直指绣衣霜作台。
莫笑樵溪穷太守，短篷烟雨亦佳哉。
游叔祖次对宅南新园计
张镃（宋代）

入门疑是洞中天，有此人间事两全。
深窈高明俱要景，安閒荣两未衰年。
轩窗处鹤千层竹，风雨催诗十亩莲。
闻道从今毕婚嫁，阴功专为子孙传。
祈雨而应范簿有诗次韵四首
陈造（宋代）

久无音信日边来，忧国谁怜怆老怀。
想见天颜欢喜甚，鸳鸿入贺满尧街。
寄献中散兄生辰
葛胜仲（宋代）

吉月迎秋万宝成，充闾瑞气降耆英。枌榆社里藏身稳，桐柏宫中庀职清。

黄发定应惊再少，绛田端自保长生。寿觞亲荐犹弥月，归梦驰诚栩栩轻。
宿和州香泉书院题壁兼寄州守鲁君承恩
湛若水（明代）

卓午辞和川，暨暮宿香泉。秉烛寻名胜，冒雨淩寒烟。

烟霾鲁叟磬，雨湿梵堂禅。香泉问何如，温温如暮春。

因动浴沂想，鲜见浴沂人。何以鲜其人，浴法人莫传。

一浴净毛骨，再浴清心神。三浴日月光，天地与偕新。

天地既已新，人世无妖氛。
春晚登凭虚阁次熊峰先生韵
罗钦顺（明代）

穿云旧路偶重登，步屧轻如鹤背乘。高阁俯临千万树，夕阳斜映两三僧。

振衣总觉清风洒，题壁惟应大手能。何处花开红又白，醉游吾记昔人曾。
丙辰冬和乐魁声道四诗
姚勉（宋代）

时节惊人欲折心，空阶片叶又秋侵。
燕归鵙止浑閒事，只恐山寒雨雪深。
送处道丈之台任民掾
韦骧（宋代）

词曹新调补，术学久坚完。有位欲行志，爱民无小官。

脂车乘短日，山国动微寒。即听佳声满，贤劳岂或叹。
附：王轩题西施石诗
王轩（唐代）

岭上千峰秀，江边细草春。
今逢浣纱石，不见浣纱人。
昭君怨（送人赴上庠）
卓田（宋代）

千里功名岐路。几纟两英雄草屦，八座与三台。个中来。

壮士寸心如铁。有泪不沾离别。剑未斩楼兰。莫空还。
题亚子分湖旧隐图四首 其三
曹凤仪（清代）

抛却幽居十七年，雪泥鸿爪记前缘。传神幸有机云笔，争似王维绘辋川。
秋日游青山访太白墓二首 其一
李之仪（宋代）

潦倒忘衰日，风流袭垫巾。未能分朽骨，还此挹馀尘。

吊古无千载，伤心为一颦。依稀如到眼，气类信吾人。
江南弄八景 其三 藤涌月露
霍与瑕（明代）

朦胧初月照藤涌，参差荔子横低空，连天水色露华浓。

露华浓，歌婉转。寄相思，天苦远。
水次藓花
梅尧臣（宋代）

秋雨日霏霏，碧花生叠叠。水边有神女，妆去遗翠靥。

岸侧小家妇，不知所宜惬。未得未还人，自将浑面帖。
南剑道中
喻良能（宋代）

桂树青青百里疆，鹧鸪啼彻午阴凉。
延平津上峰如削，剑去江空水自长。
龙女祠后塘自生荷花数权与史诚之更相酬和
司马光（宋代）

平湖漠漠芰荷稠，水国芳春不胜秋。
空有棹歌人不见，晚风一曲去悠悠。
依韵和永叔戏书
王珪（宋代）

良辰并与赏心难，偶对青樽且共欢。
梦忆江湖无奈远，吟牵月露不胜寒。
曲逢郢雪须歌尽，漏绕宫花几听残。
朝锁汉台空怅望，欲将春恨吒飞翰。
南城访故旧居尽易新主有感而作
韩殷（明代）

绿杨红杏满城春，柳市南头访隐沦。人世几回伤往事，江淮何处不通津。

青袍似草年年定，世事如棋局局新。浅薄将何称献纳，思量名利孰如身。
秋日即事
庆兰（清代）

秋光半院夕阳西，散步清樽手自携。花满栏前人影瘦，雨余山自雁声低。

湘帘风细波初动，曲径苔深路欲迷。好傍小窗安茉莉，爱他香晚透玻璃。
观陈世云奕戏笔
陈是集（明代）

欲问橘中叟，于今一见之。深根移远所，固蒂向天涯。

念尔神凝处，宁知柯烂迟。祇馀传睡着，吾反为其师。
送公济朝议守长乐 其二
黄裳（宋代）

侯王权势腰三印，省寺光阴梦七秋。龙虎有人犹扫迹，政风行听海边讴。
金菊对芙蓉 次前韵酬别山蔚
陈维崧（清代）

郁郁中原，萧萧老鬓，不如归弄晴秋。计数间茅屋，罨画东头。

每当月吐长溪口，水明夜、雪镜冰毬。几村风叶，半湾烟渚，牧唱樵讴。

好趁淰淰寒流。去窈窕崎岖，历壑经邱。只离情还恋，梁苑朋游。

他乡老辈如君少，新诗句、兀奡空幽。一樽尚暖，片帆聊卸，暂为君留。
有别二首 其一
陆龟蒙（唐代）

且将丝䋏系兰舟，醉下烟汀减去愁。江上有楼君莫上，落花随浪正东流。
夜坐闻橹
李彭（宋代）

日斜喧急雨，雨夜候虫秋。宴坐游三昩，因人吟四愁。

疏林月色好，别渚橹声幽。却忆秦淮上，寒更渡小舟。
晚春四首
张耒（宋代）

杨柳藏鸦笋作竿，晓风吹雨作轻寒。
清阴一片收春去，留得蔷薇数点殷。
赞碎金
白居易（唐代）

獡头𧭉趠人难识，瀎𣳡𥏠䂑恼家心。写向箧中甚敬重，要来一字一{碈右上为尤}金。
林下五吟 其五
邵雍（宋代）

生来未始事田畴，无岁无时长有秋。随分杯盘俱是乐，等闲池馆便成游。

风花雪月千金子，水竹云山万户侯。欲俟河清人寿几，两眉能著几多愁。
句
释从垣（宋代）

杜琮一声苍树远，黄鹂三啭落花深。
梅花喜神谱 其二十一 烂熳二十八枝
宋伯仁（宋代）

紫陌暖风细，露房山更深。蜜甜不知味，万花空损心。
送毅轩兄分教琼山次韵
李一契（明代）

渊源家学旧名科，出处还谁得惠和。官冷作人应有道，时清航海迥无波。

光声拜接文庄范，客况随安邵老窝。乡国化行无彼我，榔枒云树即松萝。
哭李公晦二首 其二
刘克庄（宋代）

洲边三亩宅，有竹有梅花。岂不堪名世，何如勿起家。

身才著朱绶，州谩出丹砂。渺渺重湖外，悲风咽暮笳。
北山早兴
张镃（宋代）

出郭凉舆稳，山晨气自浓。
寺园逢水断，塔中路过重。
啄木声穿竹，凌霄色映松。
世欢吾傥泥，那遂此从容。
至花士自宣城归蒋陵求颂书比以赠
李弥逊（宋代）

具足城中了胜缘，毗耶座上供无边。
却收心变归空洞，莫着俱胝一指禅。
雨后月明起坐戏成
舒岳祥（宋代）

雨后月明，如醉而醒。
不见其形，但见其影。
我梦初回，非曙非暝。
但人无言，起舞弄景。
永鸟无声，一鹤自警。
清风南来，露坠炯炯。
我病不饮，酌此清冷。
超然顿悟，九万俄顷。
闻高邮纳款漫成口号
刘基（明代）

闻道高邮巳彻围，却愁淮甸未全归。圣朝雅重怀柔策，诸将当知虏掠非。

尧帝封疆元荡荡，世皇功业甚巍巍。忠臣义士同休戚，纵欲偷安总祸机。
长亭怨慢 次步华夫人韵
沈芳（清代）

正惆怅、绿迷烟树。梦隔红楼，暗愁如许。燕子衔花，此时春满画桥路。

旧游难续，还只恐、流莺去。独自立苍苔，记那日、弓鞋同步。

延伫。怨东风易老，两地锦笺慵赋。恹恹意绪。但镜里、恨添眉宇。

闭闲门、暗数韶光，枉过了、几番晴雨。又满院浓荫，生怕蝶来都误。
和仲文西湖野步至新堰二首
梅尧臣（宋代）

潭上水容暖，野中寒吹横。
行塘人已晚，吟步日难更。
冻地坼枯龟，断冰流破镜。
王都且不远，乐此林泉性。
净照律师葬母冢上生芝十二茎关子长演倚松饶德操赋诗后九十馀载余亦赋
释居简（宋代）

尸罗为源孝为根，一根岂止十二茎。沉香亭北烂缯绮，浪花浮蕊争欣荣。

喑喑泪滴冢上土，只有天知此心苦。地灵荐瑞天不靳，付与千人万人睹。

诗人史法语不浮，旌孝笔端回万牛。紫芝不老亦不槁，两公之诗更新好。
观山寺僧穿井
曹松（唐代）

云僧凿山井，寒碧在中庭。况是分岩眼，同来下石瓶。

旁痕终变藓，圆影即澄星。异夜天龙蛰，应闻说叶经。
自和山房十咏
李曾伯（宋代）

新来诗思与秋清，野径无人适意行。
道尽青松知小雨，隔林怪在竹鸡鸣。
颂古三十一首 其十六
释玿（宋代）

明日大悲院里斋，铁围山岳尽冲开。猪头象鼻，乌觜鱼腮。

石人抚掌呵呵笑，寒山拾得在天台。
布袋赞 其二
释绍昙（宋代）

驮布袋，笑訚訚。智无一两，肉重千斤，转脑回头等个人。

率陀归路远，满面是埃尘。
送田四弟将军将夔州柏中丞命起居江陵节度…郡王卫公幕
杜甫（唐代）

离筵罢多酒，起地发寒塘。回首中丞座，驰笺异姓王。

燕辞枫树日，雁度麦城霜。空醉山翁酒，遥怜似葛强。
赋丈室碧玉壶善甫赋诗铎亦奉和二首 其一
路铎（金朝）

心知云路等榆枋，戏作方壶当玉堂。虚静自应详止止，逍遥均是一苍苍。

心含宝月无中外，身著青霞可颉颃。政尔天游到疑始，觉知谁送竹风香。
自蒲圻临湘趋岳阳道中作十首 其二
李纲（宋代）

屈伸任道复何求，去国翻成汗漫游。处世久师齐物论，摅怀聊赋畔牢愁。

霜清日薄寒光急，云惨天高阴气浮。袅袅西风洞庭阔，可堪更上岳阳楼。
次鞏县
宋庠（宋代）

昔走成周道，春风尚落花。
今驰河内传，秋日正临霞。
山色依前绿，颠毛只是华。
见迎多故吏，衰壮两惊嗟。
菩萨蛮（饯太夫人之南丰）
郭应祥（宋代）

修途六月清无暑。潘舆稳向盱南去。喜气已津津。平反一笑春。

人言阴德报。罗纸重重诰。明岁早归来。泉江去鹞催。
席上呈正老
强至（宋代）

去年赠别折寒梅，尽道行人不再来。
今日樽前成邂逅，大家花下且徘徊。
经春雨脚无时断，浮世眉头几度开。
莫待明朝离阔后，空将馀恨寄吟杯。
将行季
彭汝砺（宋代）

伯也别何遽，叔兮来未央。水流心去远，月静梦归长。

细雨湿萱草，高风吹雁行。几时生事足，相看老耕桑。
答崔法曹赋四雪
戴叔伦（唐代）

楚僧蹑雪来招隐，先访高人积雪中。

已别剡溪逢雪去，雪山修道与师同。
锦堂四咏 其二 夏云多奇峰
李俊民（金朝）

初见云从山里出，须臾云结势如山。一声霹雳催时雨，云不能闲山自闲。
再赋真觉僧房芦三首
吕祖谦（宋代）

湖山近减江湖趣，寂历颓垣仲蔚高。
纵有秋风何处著，绕篱无叶起苍涛。
冬至书怀
顾清（明代）

阴尽阳复回，年华递相促。明灯坐深夜，长叹拊髀肉。

忆昨童丱初，未念寒与燠。依依邻舍儿，游嬉日相逐。

九龄事书史，稍解知捡束。十三文义通，孜孜务磨琢。

维时心尚孩，寒暴略相续。逡巡邻弱冠，人事有颠踣。

旧业竟萧条，凄然泣松竹。系名庠序间，晨暮恒碌碌。

夙心虽未改，奈此尘嚣渎。翻思少日误，閒暇安可复。

今年值霪雨，积潦弥旬朔。荒居迫沮洳，下床水没足。

鱼行仅两月，闷绝每思哭。侵冬始安居，卒岁已无谷。

匆匆日复日，不觉流光速。朝来日长至，推枕乃惊𥈭。

清晨随冠冕，州衙拜黄屋。于惟万乘尊，至德春同育。

顾兹岁小歉，圣心已烦蹙。恭闻遣明诏，四出洗冤狱。

人和天乃应，生意岂长鞠。惟应西江水，不及辙中涸。

归来茅屋底，寂寞对僮仆。仰看天意愁，雨雪交相属。

侵陵及兰蕙，摧压倒松菊。海宫东南天，一望云弥目。

傍村八九家，悄若住空谷。往来迹已断，况乃相贺祝。

物情厌荒落，天亦恨幽独。闭门日易暮，忽已见灯烛。

所思渺云汉，谁与论心曲。须臾雨声歇，窗隙风簌簌。

夜久寒转严，指直不敢触。寒炉拨残灰，邈矣拱先躅。

因思古达士，涉世多翻覆。譬之百鍊金，历久乃精熟。

蹇予沙矿姿，敢尔恨幽辱。顾此年岁长，便便止空腹。

烟云方满眼，何时见清旭。维东有沧海，浩漫侵坤轴。

其上通星辰，其下连河渎。吾将驾灵查，一访巫咸卜。
和刘后村梅花百咏
方蒙仲（宋代）

心事芬芬流品胜，一生清友是梅臞。
可怜介甫交游尽，岁晚钟山进二俞。
侍宴应诏赋韵得前字
虞世南（唐代）

芬芳禁林晚，容与桂舟前。横空一鸟度，照水百花然。

绿野明斜日，青山澹晚烟。滥陪终宴赏，握管类窥天。
夏旱三首 其一
岳珂（宋代）

去年旱势已殊常，今岁农家更可伤。支港鲋臣空涸辙，大田龟兆未移秧。

祇今已是眼滴血，此后应无肉补疮。虮虱小臣惟痛哭，第凭宗社叫苍苍。
虞美人·秋感
吴文英（宋代）

背庭缘恐花羞坠。心事遥山里。小帘愁卷月笼明。一寸秋怀禁得、几蛩声。
井梧不放西风起。供与离人睡。梦和新月未圆时。起看檐蛛结网、又寻思。
泛沔州城南郎官湖
李白（唐代）

张公多逸兴，共泛沔城隅。
当时秋月好，不减武昌都。
四座醉清光，为欢古来无。
郎官爱此水，因号郎官湖。
风流若未减，名与此山俱。
公无渡河
邹贻诗（清代）

公无渡河，河有胶泥，埋马流旋涡。公言公无畏，公有后劲，投鞭涡断千寻波。

公无渡河，河有老鱼射毒龙腾梭。公言公无畏，公有利剑，入水能斩蛟与鼍。

公无渡河，公不涡止。发上冲冠足徒屣，犀刃穿腰箭攒体，回视后军颜色死。

公无渡河，公不涡止。公竟渡河，公死矣。
宴春台 其七
王之道（宋代）

一别清风北牖，几番明月西楼。断肠千里致书邮。

借问近来安否。

归路淮山过雨，归舟江水澄秋。佳人应已数程头。

准拟到家时候。
十六日
方回（元代）

来往江复浙，扰扰一年间。
有子犹相隔，无官亦未閒。
病嫌真药少，债准旧书不。
霁雪楼前立，依依忆故山。
悲来
舒岳祥（宋代）

竹简千年梦，楸枰万古争。
推敲浑细呈，著述亦虚名。
春艳无行好，秋吟恨短生。
乃知天壤内，各以一时鸣。
早秋过郭涯书堂（一作郭劲书斋）
周贺（唐代）

暑消冈舍清，闲语有馀情。涧水生茶味，松风灭扇声。

远分临海雨，静觉掩山城。此地秋吟苦，时来绕菊行。
五贶诗。太湖砚
皮日休（唐代）

求于花石间，怪状乃天然。中莹五寸剑，外差千叠莲。

月融还似洗，云湿便堪研。寄与先生后，应添内外篇。
华阴道中三首
宗泽（宋代）

烟遮晃白初疑雪，日映斓斑却是花。
马渡急流行小崦，柳丝如织映人家。

菅茆作屋细家居，云碓风帘路不纡。
坡侧杏花溪畔柳，分明摩诘纲川图。

宁王画作金盆鸽，韩愈诗夸玉井莲。
瓦缶泥泓村落小，乱茅群雀不堪传。
闲极
晁说之（宋代）

闲极忘羇旅，秋色为我深。
牛卧树外影，鸡鸣堂中心。
自言身已隐，人道尚官箴。
明趋傍海郡，适我梁甫吟。
月当厅
史达祖（宋代）

白壁旧带秦城梦，因谁拜下，杨柳楼心。正是夜分，鱼钥不动香柳。时有露萤自照，占风裳、可喜影＿金。坐来久，都将凉意，尽付沈吟。

残云事绪无人舍，恨匆匆、药娥归去难寻。缀取雾窗，会唱几拍清音。犹有老来印愁处，冷光应念雪翻簪。空独对、西风紧，弄一井桐阴。
次韵叶观文东禅开堂
李弥逊（宋代）

闽山多胜地，列屋栖高禅。妙供积香苾，宝华散金莲。

往时入廛手，来见住世缘。辽辽百年后，慧炬无复然。

我公具正眼，为续旃檀烟。诸方坐老衲，具足世法船。

少开迷云昏，氛埃遂澄鲜。我来偶相值，杖履参高軿。

拈花起一笑，归去跨林泉。从兹竹阴下，饱饭纵横眠。
暇日坐山麓松石间作
陆游（宋代）

偶曳枯筇出槿篱，松间盘石坐移时。
饥獐啮草无余绿，乳鹊营移有堕枝。
幽事类分皆可谱，高情辞达自成诗。
莫嗟寂寂终吾世，正是他年一段奇。
江南乐四首
陈邦瞻（明代）

桃花亦太早，妾颜亦太好。
早杀不耐春，好杀不耐老。
春日写景
朱诚泳（明代）

楼阁深沈画景长，淡云轻霭散晴光。柳堤风煖莺莺巧，花径泥融燕燕忙。

歌管传声来别院，鞦韆送影过邻墙。青春莫负韶华好，秉烛还须照海棠。
重阳前一夕与黎寅仲陈锡君王人十诸子集海云寺步月
释今覞（明代）

故人遥集海云隈，林下幽寻破径苔。山寺杖藜沿涧岸，隔坡回首见楼台。

钟连落叶兼秋远，雁逐寒潮带月来。无限诗情吟不尽，重阳明日菊花开。
次韵朱严州从李徽州乞牡丹三首
范成大（宋代）

歙浦烟山蟠万叠，钓台云日拥千章。
两侯好事洗寒劣，宝槛移春入燕香。
春景 碧草生旧迹
刘辰翁（宋代）

花下同游迹，令人念旧惊。如何春草碧，尽向客愁生。

南浦随人春，芳洲拾翠情。凌波尘渺渺，满地绿菁菁。

冢上何堪没，人间总未平。池塘新梦破，时复下阶行。
病起
来鹄（唐代）

春初一卧到秋深，不见红芳与绿阴。窗下展书难久读，

池边扶杖欲闲吟。藕穿平地生荷叶，笋过东家作竹林。

在舍浑如远乡客，诗僧酒伴镇相寻。
琴枕
苏轼（宋代）

高情闲处任君弹，幽梦来时与子眠。
彭泽漫知琴上趣，邯郸深得枕中仙。
试寻玉轸抛何处，闲唤香云在那边。
平素不须烦按抑，秦娥自解语如弦。
湖中
安廷谔（明代）

孤山路转六桥西，片片芙蓉入望低。夹岸楼船凉拥树，拍空箫望夜分堤。

青娥皓齿迎风出，碧渚红莲刺水齐。十里烟波劳应接，湖光月色共凄迷。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其六
韩驹（宋代）

鱼游因饵得，鸟困坐黐黏。顾我今如此，空怀石井盐。
呈齐之二首 其一
赵蕃（宋代）

舍舟步到南山寺，恍然忽记当年事。李侯见我颜色温，席间款语真有味。

翰林风月久芜没，莫叹青衫百僚底。君不见少陵一生穷到死，亦有诗能驱疟鬼。
集菊花下忽忆亡友谢两周吴北窗凄然有感
潘柽章（清代）

遍插两人少，悲歌安可听。花前诗异代，天上酒双星。

栗里招同去，浣溪祝不灵。黄华如劝客，杯到莫教停。
颂古五首
释慧光（宋代）

雨洗淡红桃萼嫩，风摇浅碧柳丝轻。
白云影里怪石露，绿水光中古木清。
三川言十数年前尝有一短帽骑驴之士半醉徘徊
晁说之（宋代）

君不见杜老死去傲九天，肯顾帑臭下三川。
问予何事知其然，此世此老无姻缘。
平生志愿得酒眠，暂时去作酒中仙。
况今仙侣琼琚连，瑶池醉倒阿母前。
一瞬人间亿万年，泰山为尘海作田。
何处更复有三川，凤凰五色歌云烟。
三川何人莫浪传，汝曹虱脑真可怜。
华清有梦亦狂颠，夜阑秉烛仍悁悁。
君不见狄郎志尚冰玉坚，独闻此老近作佳城篇。
探春令·兀然真性
王哲（金朝）

兀然真性，杳杳默默，无微无大。一团莹宝，光明围绕，五彩同随那。逍遥自在堪经过。有玉童相贺。满空馥郁，盈盈里面，来伴神仙坐。
春居杂兴
王禹偁（宋代）

闲写新诗十数篇，晓来铺向竹窗前。
无端燕子欺人睡，故落春泥污彩笺。
代越公房妓嘲徐公主
李商隐（唐代）

笑啼俱不敢，几欲是吞声。遽遣离琴怨，都由半镜明。
应防啼与笑，微露浅深情。
九月二十二日秋举失利出门用中相饯夜步河上留别
陈渊（宋代）

太平今日古无邻，触目郊原事事新。年少自应迷鼓吹，野人终是厌埃尘。

忘怀处世思同俗，有事关心不为身。药石有能医久痼，此生宁复怨垂纶。
句
陈绎（宋代）

榕叶堂前生昼阴。
冬至前半月赴季父梅花之集与韩蒲向宪唐干诸人唱和十首 其九
胡寅（宋代）

的皪凝情开自迟，风亭微馥许君知。直须藉草倾松叶，绝胜登楼唱竹枝。

韩寿香囊难取似，何郎粉面且随宜。岂知万颗垂黄实，擢秀前村夜雪时。
和陶归园田居六首 其四
苏轼（宋代）

老人八十馀，不识城市娱。造物偶遗漏，同侪尽丘墟。

平生不渡江，水北有幽居。手插荔支子，合抱三百株。

莫言陈家紫，甘冷恐不如。君来坐树下，饱食携其馀。

归舍遗儿子，怀抱不可虚。有酒持饮我，不问钱有无。
木兰香
徐介轩（宋代）

一帘疏雨。道是无情还有思。坐久魂销。风动珠唇点点娇。

生平浩气。静乐机关随处是。熏透寒衾。蝴蝶休萦万里心。
送友人游塞
贾岛（唐代）

飘蓬多塞下，君见益潸然。迥碛沙衔日，长河水接天。

夜泉行客火，晓戍向京烟。少结相思恨，佳期芳草前。
高安别苏野塘三首
裘万顷（宋代）

独立每怜陶靖节，北窗终日傲羲皇。
如今我亦无侪辈，远把心期付野塘。
赠韦八
白居易（唐代）

辞君岁久见君初，白发惊嗟两有馀。容鬓别来今至此，

心情料取合何如。曾同曲水花亭醉，亦共华阳竹院居。

岂料天南相见夜，哀猿瘴雾宿匡庐。
醉蓬莱
杨无咎（宋代）

见禾山凝秀，禾水澄清，地灵境胜。天与珍奇，产凌霄峰顶。嫩叶胜枪，轻尘飞雪，冠中州双井。绝品家藏，武陵有客，清奇相称。

坐列群贤，手呈三昧，云逐瓯圆，乳随汤迸。珍重殷勤，念文园多病。毛孔生香，舌根回味，助苦吟幽兴。两腋风生，从教飞到，蓬莱仙境。
九客一羽衣泛舟分韵得尊字就送朱几仲
赵师秀（宋代）

人生苦形役，不定如车辕。
况各异乡井，忽此同酒尊。
此尊岂易同，意乃有数存。
西湖雪未成，两山翠相奔。
山根日照树，花放林逋村。
野馔具蘼藿，一饱厌百飧。
有客何多髯，吐气邻芳荪。
慷慨念时事，所惜智者昏。
砭疗匪无术，讳疾何由论。
北望徒太息，归欤寻故园。
哆然黄冠师，笑请子勿喧。
东南守太乙，此宿福所屯。
吾子且饮酒，酒冷为子温。
晨起三首
赵文（宋代）

山寒日不光，举目断人肠。
儿童莫问路，怕是小筼筜。
登看经楼示同游
刘一止（宋代）

昔游曾共朱栏语，十换星霜始再来。料得当时楼下水，有情应解作潮回。
黎太监永思诗
罗玘（明代）

大家东征逐子回，子如从龙母当来。龙飞在天随百雷，蟒衣玉带晏清陪。

有羹可遗荅涓埃，高凉墓水黄猿哀。谷异死同趋夜台，慈乌哑哑伤痛哉。

负土封丘如黄能，长楸森森手自栽。寺人孟子心未灰，凡百君子诗可裁。
句 其一
孟大武（宋代）

綵仞气浮三塔耸，浮牌声振两溪寒。
案清都
胡翼龙（宋代）

梦雨随春远。征衫薄、短篷犹逗寒浅。裁芳付叶，书愁沁壁，水窗竹院。别来被篝梅润，暗麈积、旧题纨扇。许多时，间了阑干，放得藓痕青满。谁念。杜若还生，苹花又绿，不堪重□。山程水记，茶经砚谱，共谁间展。湖山旧会游偏。不怪得、近番心懒。恰今朝、水落洲平，江上楚帆风转。
山居十二首
淳藏王（宋代）

瓦炉爇处清烟霭，铁声敲时晓歆寒。
一穿数珠粗又重，拈来百八不相谩。
杂赋五首 其二
成廷圭（元代）

农父驱牛晓入城，可怜牛卖尽遭烹。明年湖上休兵后，一寸荒田不得耕。
夜闻慎思吟讽
晁补之（宋代）

疏林小雨月胧明，商颂琅琅半夜声。
邓子弓强殊未发，欲驰桑本犯坚城。
瀑布诗
米芾（宋代）

吾有瀑布诗，古今赛不得。最好是一条，界破青山色。
游熙六年端午帖子词·皇后合五首
崔敦诗（宋代）

瑞麦登时物，香蒲荐寿祺。
珠囊新样小，蹙就葛覃诗。
陈景文病笃以大梦诗见别因次其韵复之捐四金以经纪其后事
张萱（明代）

嗟君肮脏向人间，泉石烟霞日日閒。半世无家空白首，千秋有骨在青山。

良朋寝右空馀涕，遗草囊中不用删。始信去留皆大梦，月明华表几时还。
颂古九十八首
释印肃（宋代）

一个闲身用不尽，肯承当者奉相呈。
黄金万两非堪比，东西南北至分明。
玉楼春（许运干生辰）
杨无咎（宋代）

朱帘碧瓦干云际。占尽潇滩形势地。傍墙人唤状元家，想见华堂融瑞气。

寿杯莫惜团栾醉。跳虎转龟寻旧喜。小邦只恐久难留，异日君王重赐第。
和三十郎蜡梅韵
曹彦约（宋代）

官黄新赐极恩荣。花不同梅与共名。
颇谓寒中宜作伴，想因开早更为兄。
世间何物疑真蜡，海上新来染碎琼。
体得自香天分好，金涂铜砌却峥嵘。
黄岩新安镇膛中和王主簿春霁遣兴
孙应时（宋代）

天惜花时雨易晴，鸟知人意唤春醒。
归舟兀兀新安路，溪北溪南水正生。
孙大监挽诗
戴表元（宋代）

穆祖收英俊，斯人晚更成。
白头真老监，褐服旧诸生。
仕国余波远，儒乡巨栋倾。
苍苍无处问，西望累吞声。
听琴
岑宗旦（宋代）

琴中太古意，方外无为心。弹之道颇散，不弹理弥深。

所以陶元亮，何须弦上音。
和徐仞千韵
赖世良（清代）

蒲篇竹简度诸居，抱膝长吟守敝庐。两度秋风羁席帽，半窗明敝照琴书。

平生知己谁宾主，异日同寅诉实虚。车笠有盟君莫负，相逢携手一襟馀。
雪中用黄太史韵
冯时行（宋代）

密雪谁人巧拟盐，初飞仍带雨廉纤。
夜吹玉笛满浮酒，晓看遥山高卷帘。
方积银杯翻过马，欲销冰箸插疏檐。
不堪时傍潘安鬓，华发朝来觉骤添。
省墓
潘梅（明代）

频年遥作吏，竟日倍思亲。梓里云根冢，松门梦裹人。

乞归瞻马鬣，引步陟龙鳞。风木皋鱼恨，于今更怆神。
偈颂九首 其二
释如净（宋代）

打破黑漆桶，十方空索索。不受灵山记，安居大圆觉。
寄李元善时元善为广西大参 其二
吴琏（明代）

得入青山便掩扉，半因衰病半狂痴。人前不尽三分话，酒后空哦几句诗。

膝下彩衣娱老母，案头黄卷付诸儿。扣门有客来相问，万事摇头说不知。
屏风曲
李贺（唐代）

蝶栖石竹银交关，水凝绿鸭琉璃钱。团回六曲抱膏兰，

将鬟镜上掷金蝉。沉香火暖茱萸烟，酒觥绾带新承欢。

月风吹露屏外寒，城上乌啼楚女眠。
王嘉叟和读楚东诗复用前韵以寄
王十朋（宋代）

照眼骊珠光陆离，莆田太守寄新诗。死生贵贱交情见，惟有吾宗不徇时。
西江月慢·春风淡淡
吕渭老（宋代）

春风淡淡，清昼永、落英千尺。桃杏散平郊，晴蜂来往，妙香飘掷。傍画桥、煮酒青帘，绿杨风外，数声长笛。记去年、紫陌朱门，花下旧相识。向宝帕、裁书凭燕翼。望翠阁、烟林似织。闻道春衣犹未整，过禁烟寒食。但记取、角枕情题，东窗休误，这些端的。更莫待、青子绿阴春事寂。
江神子
谢薖（宋代）

破瓜年纪柳腰身。懒精神。带羞瞋。手把江梅，冰雪斗清新。不向瞋儿飞处著，留乞与，眼中人。

水精船里酒粼粼。皱香茵。驻行云。舞罢歌余，花困不胜春。问著些儿心底事，才靥笑，又眉颦。
绍兴祈谷三首 其三 太宗位酌献用《德安》。
郊庙朝会歌辞（宋代）

天锡勇智，允惟太宗。功隆德盛，与帝比崇。礼严陟配，诚达精衷。

尚其锡祉，岁以屡丰。
述字迴文偈七首
宋太宗（宋代）

比旧前忧依，述最亨知休。
以祐然面希，佛背生推求。
宫词一百首 其五十九
岳珂（宋代）

治平嘉祐阐重光，熉幄龙鳞绣黼张。圣德共知天与子，觚坛爟火拜新阳。
昌化紫霄阁次长老仲希赋
葛胜仲（宋代）

溪山佳处不须招，未到心旌每动摇。渐喜田园挽陶令，敢将笔砚伏君苗。

黑云含雨迷江馆，白鸟冲烟映市桥。回首海宁惊谪梦，挽舟犹记笏垂腰。
所思
耶律铸（宋代）

望外青山断复连，望中明月缺还圆。碧云暮合横长笛，目送归鸿不尽天。
题五松驿
李涉（唐代）

云木苍苍数万株，此中言命的应无。

人生不得如松树，却遇秦封作大夫。
江馆写事
萨都剌（元代）

晚市人烟合，归帆带夕阳。青山到江尽，白鸟去天长。

越女能淮语，吴姬学楚妆。栖迟未归客，犹著锦衣裳。
龙君超邀余过新置山庄庄在翠微中甚幽僻 其二
袁宏道（明代）

閒即攀萝上，倦来枕石眠。田庐阴翠壁，鸡犬入层烟。

竹院通茶户，山乡近水廛。主人心但了，胜作苦形仙。
引泉诗（睦州龙兴观老君院作）
陆龟蒙（唐代）

上嗣位六载，吾宗刺桐川。余来拜旌戟，诏下之明年。

是时春三月，绕郭花蝉联。岚盘百万髻，上插黄金钿。

授以道士馆，置榻于东偏。满院声碧树，空堂形老仙。

本性乐凝淡，及来更虚玄。焚香礼真像，盥手披灵编。

新定山角角，乌龙独巉然。除非净晴日，不见苍崖巅。

上有拏云峰，下有喷壑泉。泉分数十汊，落处皆峥潺。

寒声入烂醉，聒破西窗眠。支筇起独寻，只在墙东边。

呼童具畚锸，立凿莓苔穿。灇淙一派堕，练带横斜牵。

乱石抛落落，寒流响溅溅。狂奴七里濑，缩到疏楹前。

跳花泼半散，涌沫飞旋圆。势束三峡挂，泻危孤磴悬。

曾闻瑶池溜，亦灌朱草田。凫伯弄翠蕊，鸾雏舞丹烟。

凌风捩桂柁，隔雾驰犀船。况当玄元家，尝著道德篇。

上善可比水，斯文参五千。精灵若在此，肯恶微波传。

不拟争滴沥，还应会沦涟。出门复飞箭，合势浮青天。

必有学真子，鹿冠秋鹤颜。如能辅余志，日使疏其源。
奉招正仲
彭汝砺（宋代）

槎头鳊熟物且旨，竹叶酒清人可思。临水登高终日待，此心祇有楚山知。
棣华亭为泰和萧鹏举赋 其三
乌斯道（明代）

深深亭院雁来初，华萼联辉锦不如。见说玉皇新下令，清霜不许到前除。
点绛唇
冯时行（宋代）

眉黛低颦，一声春满流苏帐。却从檀响。渐到梅花上。

归卧孤舟，梅影舟前飏。劳心想。岸横千嶂。霜月铺寒浪。
秋宴十洲阁
舒坦（宋代）

绿玉手持寻五岳，正应未识海边洲。
倚栏花木参差见，对岸笙歌次第游。
烟霁多疑九峰晓，波平全胜六鳌浮。
仙风坐隔红尘路，消得丹青诧此州。
养拙楼为潘子朋赋
黎民表（明代）

万象临观尽，三山结梦遥。平林朝捲雾，曲浦暗通潮。

偃卧从书懒，尘劳仗酒销。空中下鸾鹤，云气故飘飘。
偈二首
释宝印（宋代）

将心除妄妄难除，即妄明心道转迂。
桶底趯穿无忌讳，等闲一步一芙蕖。
读韩诗有感用介甫体
喻良能（宋代）

少陵无人谪仙死，吏部文章日月光。
半世遑遑就选举，十年蠢蠢随朝行。
拟赵嘏昔昔盐二十首 其七 那能惜马蹄
王昌麟（清代）

由来乐府曲，怕听君马黄。生角悲无日，看蹄惜践霜。

竟成三宿恋，空自九回肠。麦粟肥何益，寻思泪万行。
登燕子矶
王钜（清代）

绝壑乱烟树，双崖激奔流。夕阳半天影，孤艇大江秋。

南渡不复忆，西风人自愁。长吟下山去，万响落松楸。
幸太学倡和
范纯礼（宋代）

四十馀年旧典章，圣君今复幸虞庠。虎贲万骑森罗列，雁序诸生俨缀行。

已见重准同舜帝，不须无逸戒成王。祖宗基构隆三代，统业相承是肯堂。
华亭百咏·滬渎
许尚（宋代）

泛泛松江水，迢迢笠泽通。
万年知禹力，灌溉有余功。
二禽言戏赠难弟 归归归
赵孟坚（宋代）

归归归，三月将尽方始啼。木林翠密阴成幄，花片红嫣风荡飞。

归归归，汝既劝归胡不归。归来深院日正长，煮酒菖蒲玉屑香。

醉眠藤床觉晚凉，须臾月色到回廊。归归归，真个归来乐未央。
寄楼子山云栖上人
刘得仁（唐代）

一室凿崔嵬，危梯叠藓苔。永无尘事到，时有至人来。

涧谷冬深静，烟岚日午开。修身知得地，京寺未言回。
自遣
罗邺（唐代）

四十年来诗酒徒，一生缘兴滞江湖。不愁世上无人识，

唯怕村中没酒沽。春巷摘桑喧姹女，江船吹笛舞蛮奴。

焚鱼酌醴醉尧代，吟向席门聊自娱。
和蒋枢密送侍者归
黄裳（宋代）

谩来非为利名场，随侍还寻野径香。静极恐生天上梦，不妨吟入帝云乡。
成都书事
陆游（宋代）

剑南山水尽清晖，濯锦江边天下稀。
烟柳不遮楼角断，风花时傍马头飞。
芼羹笋似稽山美，斫脍鱼如笠泽肥。
客报城西有园卖，老夫白首欲忘归。
有挟改数字不得者再吟二律 其一
郭之奇（明代）

汝南每月顿更题，岭国千年那可齐。旧墨新朱非偶见，大书小略莫三迷。

吴竞数字终难改，孙盛春秋独自携。一任时心工射蜮，不妨神鬼共然犀。
雨中排闷
陆游（宋代）

润入盆山绿叶稠，倦摊书帙小窗幽。
浮云不卷时时雨，薄酒无功日日愁。
积潦涨来妨蹑屐，好山遮尽罢登楼。
青秧摇荡湖堤决，一饱前知未易谋。
题新乐
赵蕃（宋代）

朝烟山濛濛，暮霭山羃羃。穷日作山行，而不见山色。

投昏宿此舍，乞晓动前辙。归梦绕家山，滩头有轻楫。
颂古七首
释道谦（宋代）

浩浩长江际碧空，片帆高挂便乘风。
快哉不费纤毫力，万里家乡咫尺通。
保和殿下荔枝成实赐王安中
赵佶（宋代）

保和殿下荔枝丹，文武衣冠被百蛮。思与近世同此味，红尘飞鞚过燕山。
烟墩
宋伯鲁（清代）

白草黄芦斥堠悬，残阳未尽执吟鞭。星河澹远龙堆夜，风露荒寒雁塞天。

片月沙头垂辔过，一灯车里枕书眠。迢迢借问停骖处，寂寞崥崹瘦水边。
早淡兰溪经石塘横宿东馆 其一
蔡维熊（清代）

山城挝鼓绝，曙光犹朦胧。明河淡遥影，稀星耿晨风。

榜人催早淡，解缆何匆匆。我亦披衣起，爽籁生群峰。

相对悄无言，冥冥羡飞鸿。
新田诗
王安石（宋代）

离离新田，其下流水。
孰知其初，灌莽千里。
其南背江，其北逾淮。
灌抱子扶，十百其来。
其来仆仆，镘我新屋。
赵侯劬之，作者不饥。
岁仍大熟，饱及鸡鹜。
僦船与车，四鄙出谷。
今游者处，昔止者流。
维昔牧我，不如今侯。
侯来适野，不有观者。
税于水滨，问我鳏寡。
侯其归矣，三岁于兹。
谁能止侯，我往求之。
赋昆明池一物得织女石诗
虞世基（隋代）

隔河图列宿，清汉象昭回。支机就鲸石，拂镜取池灰。

船疑海槎渡，珠似客星来。所恨双蛾敛，逢秋遂不开。
端午帖子词二十首·皇帝合六首
欧阳修（宋代）

午位星杓正，人间令节同。
四时和玉烛，万物被薰风。
如梦令·晓色，调寄如梦令
王照（宋代）

万树团圞笼雾。旭影彤云遮护。人起不惊鸥，负手堤边轻步。

清趣。清趣。领得一湖风露。
夏人叔从禹峰先生为湖南之游 其二
郜焕元（清代）

草檄真能事，从军亦壮游。况逢汉陆贾，同注《晋阳秋》。

雨幔临湘浦，风帆近岳楼。赖君传古迹，赋压楚江头。
谢赵戎惠白菘甚腴且再求之
胡寅（宋代）

已是居无竹，那堪食一箪。
烦君饷园茹，使我助盘餐。
秀色春风早，甘肥晓露溥。
美材今又阙，小摘更相宽。
孟郡王挽词二首
周必大（宋代）

炳灵崧岳古诸姜，令德高标对宠光。
位冠西枢筹运幄，班高左棘绣为裳。
丁年声誉佳公子，二纪功名异姓王。
人物风流今已矣，空令吴越咏甘棠。
竟陵僦舍仍有小园景物颇佳
张耒（宋代）

荒凉台阁追随事，懒慢江河放逐臣。
应是主人怜寂寞，僦居仍有小园春。
八月十七日夜书怀
令狐楚（唐代）

三五既不留，二八又还过。金蟾著未出，玉树悲稍破。

谁向西园游，空归北堂卧。佳期信难得，永夕无可奈。

抚枕独高歌，烦君为予和。
戏咏高节亭边山矾花二首
黄庭坚（宋代）

高节亭边竹已空，山矾独自倚春风。
二三名士开颜笑，把断花光水不通。
送云上人
释普度（宋代）

楖𣗖杖头悬日月，草鞋跟底带山川。逢人问著吾家事，灵鹫峰前是冷泉。
寄题密州苏学士快哉亭太史云此城之西北送客
文同（宋代）

出城送客客未来，主人到此先徘徊。
地临潍水极清旷，每为送客双眼开。
客来既坐歌管作，红袖劝酒无停杯。
主人自醒客已醉，门外落日骊驹催。
揖客上马退岸帻，未忍便拥千骑回。
满襟高兴属轩槛，野阔风长真快哉。
颜鲁公挽歌词
柳登（唐代）

杀身终不恨，归丧遂如生。
庆清朝慢
詹玉（宋代）

红雨争妍，芳尘生润，将春都揉成泥。分明蕙风薇露，持搦花枝。成成汗酥薰透，娇羞无奈湿云痴。偏厮称，霓裳霞佩，玉骨冰肌。

梅不似，兰不似，风流处，那更著意闻时。蓦地生绡扇底，嫩凉浮动好风微。醉得浑无气力，海棠一色睡胭脂。闲滋味，殢人花气，韩寿争知。
次王帅韵后诗呈叶教授
陈造（宋代）

功名回首负年华，梨枣诸雏未克家。
老计生涯须下泽，才非世用但匏瓜。
为儒仅博肱三折，谋食宁羞手一叉。
青眼故人犹念此，肯持巴唱向人夸。
自槜李至毗陵道中
杨冠卿（宋代）

朱槿碧芦相间栽，蓬棚车水过塍来。
茸茸秋色浓如染，已有陂塘似镜开。
麻姑山诗
吕南公（宋代）

岩岩寥阳殿，东有蔽牛杉。下无萝薜拘，上有云雾参。

灵根不纳老，秀色长如添。已据烟霞都，更带星斗衔。

成名在图籍，匠手安得芟。由来非自谋，时值本不凡。

鸾鹤岂无侣，栖翔倚䰐鬖。讵知高古林，大用有所堪。
萧宅二三子赠答诗二十首。客答石
卢仝（唐代）

遍索天地间，彼此最痴癖。主人幸未来，与君为莫逆。
破阵子·宿麦畦中雉鷕
辛弃疾（宋代）

宿麦畦中雉鷕，柔桑陌上蚕生。骑火须防花月暗，玉唾长携彩骑行。隔墙人笑声。莫说弓刀事业，依然诗酒功名。千载图中今古事，万石溪头长短亭。小塘风浪平。
浮云楼
张之才（宋代）

安州水西寺，李白旧题诗。今古已堪叹，风烟独昔时。
次日雨中同人集厉君寓斋叠前韵
姚燮（清代）

忍冬蕤蕤万叶绿，雨气相薰极清缛。叩门俗客谢曹李，入座词人揖坡谷。

云移宛委当楼山，风语璁珑过墙竹。棂间鸟影忽纷度，天际晴光但微蓄。

看花颇愿昨游继，泥泞难堪笋鞋束。遥望春熙三百树，十二明珰褪绡服。

金鱼重闼凄烟闭，纤翠中宵怯眠宿。应知荒涧飘脂粉，不复浓香拥鞍毂。

百琲珍珠一寸心，谁与江妃慰摧辱？无言红萼定迢忆，且按琼筝谱姜曲。

曲终帘卷舒清眄，石角苔枝见寒玉。苦凝柔媚向幽僻，远避嚣尘谢雕斲。

佳人薄袖怜风雪，隐士孤情傲松鞠。相因列坐娱閒兴，沓举樽罍饱芦菔。

四邻羯鼓喧豪宴，一院清阴开冷局。诗心渺渺生霞想，谈麈霏霏溢兰馥。

只愁眼底春潮急，江汉东西散鸥鹜。出门扶醉各归去，向晚城阴入昏穆。
丙申岁有怀南北师友铁崖先生
袁华（明代）

第二桥边路，问奇那厌频。文章司马氏，诗酒谪仙人。

笛弄莫邪铁，尊开太古春。梅边草堂好，矫首隔风尘。
浣溪沙·徐州藏春阁园中
苏轼（宋代）

惭愧今年二麦丰，千畦细浪舞晴空。化工余力染夭红。
归去山晴应倒载，阑街拍手笑儿童。甚时名作锦薰笼。
自和
梅尧臣（宋代）

忽思湖上趣，水阔似南州。
地接过从易，人闲取次留。
絮轻递吹卷，蒲嫩匝堤幽。
落果知禽入，行莎觉履柔。
莲为游女曲，藤系野人舟。
晚笋长过筱，春秧绿满畴。
赏心曾卜昼，望岫最宜秋。
款款穿丛蝶，涓涓败堰流。
风埃无入座，笳鼓或惊鸥。
下客林泉性，时能梦寐游。
于忠肃祠
魏麟徵（清代）

当年天子已蒙尘，中外安危寄此身。首建一言存社稷，独鸣孤掌定君臣。

丹心纵死还如铁，碧血长埋未化磷。千载湖山留正气，不须涕泪洒松筠。
社寮杂诗二十首外五首 其一
吴廷华（清代）

十万官粮三百囷，慎防侵耗及红陈。岛民倘隶司徒职，合署仓人及廪人。
一剪梅·抚梅
饶芝祥（清代）

绛里仙人白玉环。香满人间。春满人间。朱禽窗外影檀栾。

身是巫山。梦是孤山。

一枝何日到江南。倚遍阑干。数遍阑干。笛声吹过玉门关。

只见春还。不见人还。
数畴兄以病阻看花之约作诗见遗次韵答之 其三
王立道（明代）

春深饶睡梦回才，接得诗筒枕上开。莫讶相如非病客，须知太白是仙才。

洛阳更长名园价，金谷空馀罚酒杯。点缀春光应不惜，一花乞与一诗来。
龙井道中杂纪 其一
周弼（宋代）

白发宫人频笑谑，罗衣昔对君王著。夜惊春雨洗桃花，梦魂犹挂鞦韆索。
王孙岭
陈与义（宋代）

已过长溪岭更危，伏龙莽莽向川垂。
斜阳照见林中石，记得南山隐去时。
喜雨四首四
张耒（宋代）

隙地秋日晓，寂无邻里音。
惟有草根虫，风前咽复吟。
悲歌者谁子，徂年惊苦心。
青灯夜斋静，微温生薄衾。
游石帆玉笥石旗诸山
陆游（宋代）

暮景苦多病，幽寻寄一欣。
溪喧常似雨，石润易生云。
天迥回鸦阵，林疏过鹿群。
莫谈朝市事，吾老厌纷纷。
寄林处士
范仲淹（宋代）

片心高与月徘徊，岂为千锺下钓台。
犹笑白云多事在，等闲为雨出山来。
旬日公事颇简喜而有赋
陆游（宋代）

社近楼台昼已长，丰年颇减簿书忙。
雨催树绿吹箫陌，日射尘书击鞠场。
农事渐兴初浸种，吏衙早退独焚香。
晚来别有欢然处，检教儿书又一箱。
闭居五咏其四买宅
苏辙（宋代）

我老未有宅，诸子以为言。
东家欲迁去，余积尚可捐。
一费岂不病，百口傥获安。
田家伐榆枣，赋役输缗钱。
长大可双栋，琐细堪尺椽。
生理付儿曹，老幸食且眠。
雪中赴德孺燕集
李处权（宋代）

北风夜号呼，逗晓云已罩。
腊雪及春来，佳瑞故难料。
舞空只低徊，投隙乍颠倒。
山川若为容，松竹不改操。
断陇失坡陀，连峰增峻峭。
琼堆与玉立，南北净相照。
独鹤无处寻，田中发清叫。
疏梅有时见，水际含微笑。
晏裘昔所慕，王氅可同调。
江练好催诗，公乎今谢朓。
奉和右省仆射西亭高卧作
徐铉（宋代）

院静苍苔积，庭幽怪石欹。蝉声当槛急，虹影向檐垂。

昼漏犹怜永，丛兰未觉衰。疏篁巢翡翠，折苇覆鸬鹚。

对酒襟怀旷，围棋旨趣迟。景皆随所尚，物各遂其宜。

道与时相会，才非世所羁。赋诗贻座客，秋事尔何悲。
劝输租
彭龟年（宋代）

佃氓输课稍逡巡，排日呼来不厌频。
认取私家催米意，莫憎门外督租人。
临川吴子达以揲蓍游成都访余寺中见堂上晦翁
度正（宋代）

千古羲皇一片心，何人此地口微吟。
凿开未济言无几，说破先几义极深。
此事旧传师友记，斯文今见火珠林。
成都自昔多真隐，著眼稠人更访寻。
林景思寄赠五言，以长句谢之
杨万里（宋代）

华亭沉虞卿，惠山尤延之。
每见无杂语，只说林景思。
试问景思有何好，佳句惊人人绝倒。
句句飞从月外来，可羞王公荐穹昊。
若人乘云驾天风，秋衣剪菊裁芙蓉。
暮宿银汉朝蓬宫，我欲从之东海东。
西湖柳色二三月，相逢一笑冠缨绝。
醉招和靖叫东坡，一吸西湖湖欲竭。
我醉自眠君自颠，路人往往指作仙。
此辈何曾识此乐，识与不识俱可怜。
别时花开今巳落，思君令人瘦如鹤。
梦里随君携酒瓢，同登天台度石桥。
瀑泉界天泻云屈，长松拔地挽烟霄。
与君联句章末了，帝城锺动西峰晓。
海风吹随珊瑚枝，乃是先生寄我诗。
火云烧江江水沸，君诗清凉过於水。
定知来自雪巢底，恍然坐我天台寺。
到桂州
黄庭坚（宋代）

桂岭环城如雁荡，平地苍玉忽嶒峨。
李成不在郭熙死，奈此百嶂千峰何。
感事
李新（宋代）

银涛千里引长吟，玉轸他年有古音。
云起不知山有助，鸟啼争奈竹无心。
画蛇可笑须安足，撄市堪悲只见金。
莫与浮去较休戚，北窗棋酒夜方深。
晚泊湘江作（一作晚泊湘江怀古）
贯休（唐代）

烟浪漾秋色，高吟似有邻。一轮湘渚月，万古独醒人。

岸湿穿花远，风香祷庙频。只应谀佞者，到此不伤神。
苦雨感叹而作
赵蕃（宋代）

不肯官岭海，颇畏瘴疠虞。
谁知江西山尽处，亦有岚雾画若晡。
五斗何所直，千金不保躯。
司空城旦困刀笔，尺籍伍符愁钺鈇。
吁嗟此贼蠭如，飞烟一炬斯无余。
奈何徵兵动州闾，纷然亦复劳转输。
戍栅如栉犹恐疎，江徼一朝成塞隅。
张尧夫寺丞改葬挽词三首 其一
梅尧臣（宋代）

洛阳交旧里，过半已凋残。在昔义投漆，最先悲阖棺。

谁知二纪水，重卜九原安。闻说塞门路，白杨风更寒。
右丞相张公达明营别墅于汝川记可游者九处绘而为图贻书属晋陵孙某赋之 泊湖潭
孙觌（宋代）

蔼蔼竹树交，一潭荫寒青。已无蛙黾污，尚有蛟龙腥。

林疏泛月彩，艳艳一镜平。我心一如此，炯炯珠夜明。

意行鱼共乐，坐稳鸥不惊。更欲漱吾齿，不挂功与名。
夏日陪史郎中宴杜郎中果园
钱起（唐代）

何事重逢迎，春醪晚更清。林端花自老，池上月初明。

路入仙郎次，乌连柱史名。竹阴疏柰院，山翠傍芜城。

引满不辞醉，风来待曙更。
浔阳陶氏别业
刘昚虚（唐代）

陶家习先隐，种柳长江边。朝夕浔阳郭，白衣来几年。

霁云明孤岭，秋水澄寒天。物象自清旷，野情何绵联。

萧萧丘中赏，明宰非徒然。愿守黍稷税，归耕东山田。
励志诗 其三
计元坊（清代）

鸩毒惟晏安，古人戒自适。所以陶士行，运甓日累百。

破贼石头下，精勤由素积。奈何卑栖士，嗜懒如有癖。

志为气之帅，志锐气自役。原师闻鸡入，无蹈嵇阮迹。
满江红·玉帐西来
李廷忠（宋代）

玉帐西来，道前是、绣衣使者。游览处、秋风鼓吹，自天而下。湘水得霜清可鉴，巫峰过雨森如画。有神仙、佳致在胸襟，真潇洒。荆州宝，元无价。夔门政，长多暇。听谈兵樽俎，百川倾泻。此日寿觞容我劝，他年枢柄还公把。趁桂花、时节去朝天，香随马。
杂诗二首
储光羲（唐代）

混沌本无象，末路多是非。达士志寥廓，所在能忘机。

耕凿时未至，还山聊采薇。虎豹对我蹲，鸑鷟旁我飞。

仙人空中来，谓我勿复归。格泽为君驾，虹蜺为君衣。

西游昆仑墟，可与世人违。

秋气肃天地，太行高崔嵬。猿狖清夜吟，其声一何哀。

寂寞掩圭荜，梦寐游蓬莱。琪树远亭亭，玉堂云中开。

洪崖吹箫管，玉女飘飖来。雨师既先后，道路无纤埃。

鄙哉楚襄王，独好阳云台。
元符亲郊五首 其五 送神用《景安》。
郊庙朝会歌辞（宋代）

馨遗八尊，器空二簋。至祝至虔，穹祇贶祉。
送裴陟归常州
皇甫冉（唐代）

夜雨须停棹，秋风暗入衣。见君尝北望，何事却南归。
嘉兴留别诸友
卞荣（明代）

春波门外上春船，春涨葡萄绿浸天。
共君细细酌篷底，西望落日横孤烟。
倚篷横玉彻三弄，飞花谁遣回风送。
须臾月出光满座，杯光滟滟金波动。
美人相逢良不多，美景岂可成蹉跎。
为欢未久又为别，空劳春梦落春波。
大黄花
范成大（宋代）

大芋高荷半亩阴，玉英危缀碧瑶簪。
谁知一叶莲花面，中有将军剑戟心。
暮春山间
黄公度（宋代）

缓步春山春日长，流莺不语燕飞忙。
桃花落处无人见，濯手惟闻涧水香。
谢运使陈金部生日惠绣寿仙香炉合依韵和二绝句 其二
文彦博（宋代）

诗缘大雅成歌倾，器自良工得范模。珍重星郎为寿意，更从兰省辍薰炉。
华（一作花）下二首
司空图（唐代）

故国春归未有涯，小栏高槛别人家。
五更惆怅回孤枕，犹自残人照落花。
关外风昏欲雨天，荠花耕倒枕河壖。
村南寂寞时回望，一只鸳鸯下渡船。
送许敏修使二浙二首 其二
刘挚（宋代）

蒹葭曾愧倚瑶琼，京兆经年共左厅。屡喜足音临病几，独何才力致虚囹。

闽山近部荣乡绣，越客何人识使星。随看锋车下江海，归来人物重朝廷。
赠茅也休 其二
王谌（南北朝）

觌面祇谈道，知音不和诗。盈樽清竹叶，围坐古梅枝。

煮茗云生鼎，抄糜雪满匙。张山山木落，何日又追随。
潇湘神
黄公绍（唐代）

建云斿。建云斿。土风到处总相犹。朝了霍山朝岳帝，十分打扮是杭州。
贤者之孝二百四十首·杨愔
林同（宋代）

渭阳曾读未，对酒偶言诗。
舅作如此语，儿那能不悲。
次韵元杰病中书怀
周紫芝（宋代）

本来无病是维摩，人说烟霞久卧疴。独闭衡门春尚在，却携藜杖句还多。

已将名字传三语，懒作悲凄和九歌。止酒渊明今复饮，便须俗客到无何。
孤山雪中写望寄呈景山仙尉
林逋（宋代）

璚树瑶岑掠眼新，鲜飙时复飏珠尘。此中自是蓬莱阙，何处更寻姑射人。
过临江
史弥宁（宋代）

嘉定有八禩，三月哉生明。
史子说吏鞅，超然若登瀛。
酾酒渡清江，风帆引归程。
僮奴忽报我，重客来相迎。
推篷惊且喜，火急问姓名。
云是远近山，江湖旧有声。
各欲贽韵语，藉手论交情。
倒屣延见之，驭甚如平生。
近山属思久，伫立诗未成。
意者事工致，一字百炼精，
远山得句易，奔走随东征。
颇似夸隽捷，搀先求献呈。
顾予虽不敏，尝试与子评。
自古文章士，大率多相轻。
二君富丘睛，气象俱峥嵘。
万世所宗仰，尹任夷之清。
譬彼兰与菊，春媚或秋荣。
底用角迟速，区区尚争衡。
端盍如奏雅，迭和韶钧鸣。
愿言酬嘉惠，吒身与齐盟。
扁舟劈箭飞，怀抱何由倾。
感子勤拳头，写作江上行。
哀鲁国宣靖曾公三首 其一
刘摰（宋代）

柱石三朝重，轩裳五纪荣。忠勋等张霍，善庆似韦平。

光气收辰象，仪型失老成。易名宣合靖，千古诏幽明。
浣溪沙
苏轼（宋代）

芍药樱桃两斗新。名园高会送芳辰。洛阳初夏广陵春。红玉半芳菩萨面，丹砂浓点柳枝唇。尊前还有个中人。
桂殿秋 小楼杏花
陆进（清代）

春漠漠，雨丝丝。杏花低亚小楼时。倚阑脉脉閒凝睇，春在梢头总未知。
如梦令
吴文英（宋代）

秋千争闹粉墙。闲看燕紫莺黄。啼到绿阴处，唤回浪子闲忙。春光。春光。正是拾翠寻芳。
僧院听琴（一作宿藏公院听齐孝若弹琴）
杨巨源（唐代）

禅思何妨在玉琴，真僧不见听时心。

离声怨调秋堂夕，云向苍梧湘水深。
别江南
顾况（唐代）

江城吹晓角，愁杀远行人。汉将犹防虏，吴官欲向秦。

布帆轻白浪，锦带入红尘。将底求名宦，平生但任真。
行乡
李揆（宋代）

园林二月春才半，朝日曈曨天气暖。
东风放尽柳梢青，已有黄鹂娇睍睆。
波翻嫩麦绿连坡，露入夭桃红满眼。
筍舆乘兴入招提，苾蒭留我炊香饭。
山泉煮茗味更长，又得禅林半朝款。
突兀丰碑三百年，古人事迹今苔藓。
临风抖擞簿书尘，倚杖须臾归已晚。
耕夫夹道看长官，百钱赠汝聊旌劝。
偈
释道全（宋代）

一搥打透无尽藏，一切珍宝吾皆有。拈来普济贫乏人，免使波吒路边走。
戊子元日凡阳道中二首
方回（元代）

夜卧田家牯犊傍，晨兴籼饭煮葱汤。
阨穷未觉英豪耻，清苦应葱寿命长。
客路天晴聊可喜，家园春动自难忘。
已欣旧岁交新岁，却向丹阳忆紫阳。
千秋岁
石孝友（宋代）

春工领略。占破群花萼。对流景，伤沦落。踏青心缕懒，病酒情怀恶。无奈处，东风故故吹帘幕。

腕玉宽金约。一去音容邈。鱼与雁，应难讠乇。从前多少事，不忍思量著。心撩乱，斜阳影在栏干角。
访杰上人
韩淲（宋代）

涧道湿冻雨，林扉藏断云。寒声肃肃起，暝色杳杳分。

斋馀随动息，禅外失知闻。坐久催煎茗，炉深亦炷熏。
入馀杭到
高似孙（宋代）

明发遵西陆，驱车月流光。
佳山迎车来，知是古馀杭。
危树露如雨，平野日未阳。
支流滀清源，弱羽无高翔。
人家丛灌下，世载山水张。
扣门作千憩，白饭羞文鲂。
邂逅有足叹，离合非其常。
主人不予鄙，予留亦徜徉。
赴官寿安泛汴二首
张耒（宋代）

落泊云随宿雨开，西风似与早寒催。
晓天雁起平沙去，霜岸风鸣败叶来。
扰扰劳生移岁月，纷纷过眼旋尘埃。
求田问舍真良策，功业应须与命偕。
汪尚书挽章二首
姜特立（宋代）

昔年宦路意相倾，四纪中间一寄声。
贤嗣登门如对面，新诗缄兴见输情。
安舆方拟来岩邑，急讣俄传上玉京。
叹息于今尠人物，短章吟罢泪沾缨。
次韵超然洞山二首 其一
释德洪（宋代）

洞山正似钟山坞，惭愧新诗写得真。欲唤定林闲相国，要看清散岸纶巾。
雨中花令
杨无咎（宋代）

早已是花魁柳冠。更绝唱、不容同伴。画鼓低敲，红牙随应，著个人勾唤。

慢引莺喉千样转。听过处、几多娇怨。换羽移宫，偷声减字，不顾人肠断。
次韵东坡五更山吐月 其二
李彭（宋代）

二更山吐月，寂寂山家夜。衰翁葆鬓湿，衡移复露下。

泠泠泉可漱，冉冉云可藉。相携尘外人，共说无生话。
春雪
焦郁（唐代）

散漫天涯色，乘春四望平。不分残照影，何处断鸿声。

缭绕先经塞，霏微近过城。因风低未敛，带雨重还轻。

干吕知时泰，如膏候岁成。小儒同品物，无以答皇明。

春雪空濛帘外斜，霏微半入野人家。

长天远树山山白，不辨梅花与柳花。
戏
吴融（唐代）

恨极同填海，情长抵导江。
丁香从小结，莲子彻枝双。
整髻花当槛，吹灯月在窗。
秦台非久计，早晚降霓幢。
次韵郭宰兼简丞尉三首
邓肃（宋代）

独领诗坛卧北窗，故应落笔士夫降。
笑谈自扫剡藤万，声价曾高魏阙双。
六合便当归化笔，一同聊复赏澄江。
初无肯綮烦游刃，夜饮何妨取万缸。
缘识
宋太宗（宋代）

常负岁寒色，贞姿不动摇。
任从霜雪里，凡木易乾燋。
鸿门会用吕廷器韵
徐庸（明代）

鸿门会，张玳筵，烹龙庖凤供肥鲜。肉如山，酒如泉，壮士却啖生彘肩。

将军舞剑不得前，谋臣用计心空悬。要知真主命在天，炎刘启运四百年，重瞳耻渡乌江船。
同谢邹访平老
林表民（宋代）

江湖包笠今闲却，默坐惟繙贝叶文。
耳重懒闻时俗事，客来聊荐一瓯云。
游建州陶园和渊明拟古八首 其四
郑善夫（明代）

群山积莽苍，莽苍当座隅。万木忻适所，境幽郁以舒。

细雾宿阴忻，丛菉亭广庐。东山抱远志，栗里赋閒居。

浮荣曷足縻，三径不可芜。岁华日向晚，吾道乃晏如。
参高亭 其一
张元祯（明代）

称得斯亭万古名，光荣谁是贵公卿。连甍蜗角无宽窄，九鼎鸿毛有重轻。

山月上来风自好，穴龙潜处水偏清。登临多少难言趣，独是吾人会此情。
早朝十绝
赵子潚（宋代）

仰荷天恩雨露同，涓埃无地答宸衷。
侍朝惟秉忠和孝，遥见炉香上九重。
题邕希孟静室
王质（宋代）

绿玉珊珊密映门，双扉不受一丝尘。经函药鼎元无用，茗椀熏炉总是真。

坐阅百年俱幻境，肯悬一榻贮閒身。麈毛挥罢无人语，静看冰壶一点春。
禅人并化主写真求赞
释正觉（宋代）

松节老刚，岩棱早霜。
鸥閒沙漠漠，雁没烟苍苍。
爻象乾连坤断，形器规圆矩方。
闹市相逢聊举似，东家杓短西家长。
浙江督抚奏报时晴应律蚕麦有收诗以志慰
弘历（清代）

武林风雨送登舟，直达金阊势未休。人道常然不足虑，我虞过度每缘愁。

时晴忽报山川朗，及节欣闻蚕麦收。南望那能无一笑，旋因徐沛蹙眉头。
感兴四首 其二
李群玉（唐代）

昔窃不死药，奔空有嫦娥。盈盈天上艳，孤洁栖金波。

织女了无语，长宵隔银河。轧轧挥素手，几时停玉梭。
玉泉池观鱼
邹德基（明代）

双双戏狎若游空，头腹难分蛟与龙。莫道一泓无活计，随身风雨在池中。
送林大年寺丞宰蒙城先归余杭逋之侄孙
梅尧臣（宋代）

东方有奇士，隐德珠在渊。
川壑为之媚，草树为之妍。
殁来十五载，独见诸孙贤。
煌煌出仕途，皎皎如淮蠙。
今为蒙城宰，归问浙江船。
何时渡杨子，夜入明月边。
有舄不化凫，有琴何用弦。
真趣还自得，治民唯力田。
西江月 梅花
李雯（清代）

素手深知花重，罗帏更耐香寒。玉笙吹彻暮凭栏，消得春风一玉。

淡月黄昏常待，清霜晓梦无端。水晶帘外影相看，不被红云遮断。
袁家渴泊舟
乐雷发（宋代）

往事谁能问水滨，停桡仍是薄西曛。
樵渔空自存袁姓，凫雁何应识柳文。
钓艇分灯归客艇，岭云拖雨接溪云。
楩楠兰芷今何在，空使行人误旧闻。
余既出湖狂风夜作舟阻三日形于声律矣今复大雪遣怀
林光（明代）

造化小儿颠倒颠，谁知堪恨是堪怜。狂风已破迷途梦，瑞雪今占大有年。

柳絮积深芦荻岸，梅花堆重老夫船。党家安识罗浮味，坐拥羊羔醉玉筵。